লন্ডন থেকেই ফিটনেস পরীক্ষা! কোহলিকে কেন ‘বিশেষ সুবিধা’?

স্পোর্টস ডেস্ক: ফিটনেসের পরীক্ষা দিতে বেঙ্গালুরুর জাতীয় ক্রিকেট অ্যাকাডেমিতে (NCA) গিয়েছেন সবাই। টেস্ট অধিনায়ক শুভমন গিল (Shubman Gill), ওডিআই অধিনায়ক রোহিত শর্মা (Rohit Sharma) এবং টি২০ অধিনায়ক সূর্যকুমার যাদব (Surya Kumar Yadav) সহ সবাই হাজির ছিলেন এনসিএ-তে। একমাত্র ব্যতিক্রম বিরাট কোহলি (Virat Kohli)। বেঙ্গালুরু নয়, লন্ডন থেকেই ফিটনেস পরীক্ষা দিয়ে পাশ করলেন তিনি। তাঁর জন্য এই ব্যতিক্রম কেন, এই প্রশ্নে বিতর্কে বিদ্ধ বিসিসিআই (BCCI)।

আর কিছুদিন পরেই শুরু এশিয়া কাপ যা টি২০ ফর্ম্যাটে খেলা হবে। কোহলি এই ফর্ম্যাট থেকে অবসর নিয়ে ফেলেছেন, তবে অস্ট্রেলিয়ার বিরুদ্ধে ওডিআই সিরিজ তো খেলবেন। যাঁরা এই মুহূর্তে চোটে রয়েছেন কিংবা রিহ্যাব করছেন তাদের বাদ দিয়ে সবাই এনসিএ-তে এসেছিলেন, এমনকী রোহিত শর্মাও। কিন্তু ছাড় পেলেন কোহলি।

আরও পড়ুন: চিন্নাস্বামী ট্রাজেডি নিয়ে কী বললেন বিরাট কোহলি?

এক নজরে দেখা যাক কারা ফিটনেস পরীক্ষা দিতে এসেছিলেন: রোহিত শর্মা, মহম্মদ সিরাজ, শুভমন গিল, জিতেশ শর্মা, প্রসিদ্ধ কৃষ্ণ, ঋতুরাজ গায়কোয়াড়, অভিনব মনোহর, রিঙ্কু সিং, আবেশ খান, অক্ষর প্যাটেল, সূর্যকুমার যাদব, রবি বিষ্ণোই, সঞ্জু স্যামসন, শিবম দুবে, মহম্মদ শামি, বরুণ চক্রবর্তী, মুকেশ কুমার, হার্দিক পান্ডিয়া, সরফরাজ খান, তিলক ভার্মা, উমরান মালিক, অর্শদীপ সিং, কুলদীপ যাদব, ধ্রুব জুরেল, শার্দুল ঠাকুর, ওয়াশিংটন সুন্দর এবং যশস্বী জয়সওয়াল।

এদিকে প্রথমবার আইপিএল (IPL 2025) জয়ী রয়্যাল চ্যালেঞ্জার্স বেঙ্গালুরুর (RCB) বিজয়োৎসব দেখতে চিন্নাস্বামী স্টেডিয়ামে (Chinnaswamy Stadium) ভিড় জমিয়েছিলেন লক্ষ লক্ষ সমর্থক। ভিড়ের চাপে পদপিষ্ট হয়ে মৃত্যু হয়েছিল ১১ জনের এবং আহত হন ৭৫ জন। মর্মান্তিক ওই ঘটনা ঘটেছিল ৪ জুন। সেই ঘটনার তিন মাস পর প্রতিক্রিয়া দিলেন আরসিবি তথা ভারতের এক নম্বর ক্রিকেট তারকা বিরাট কোহলি (Virat Kohli)।